Torri Huske

**Victoria "Torri" Huske** (s. 7. joulukuuta 2002) on yhdysvaltalainen uimari, joka on menestynyt perhos- ja vapaauintimatkoilla. Hän on voittanut yhden olympiakullan sekä maailmanmestaruuksia pitkällä radalla neljä ja lyhyellä radalla kuusi.

Huske voitti nuorten MM-kilpailuissa Budapestissa 2019 viisi kultamitalia, lajeina 50 metrin ja 100 metrin perhosuinti, naisten 4&nbsp;×&nbsp;100 metrin vapaa- ja sekauintiviestit sekä sekajoukkueiden 4&nbsp;×&nbsp;100 metrin sekauintiviesti. Lisäksi hän sai hopeaa 100 metrin vapaauinnissa, jossa hän hävisi 0,8 sekuntia maannaiselleen Gretchen Walshille.

Huske voitti kesäkuussa 2021 Yhdysvaltain olympiakarsinnoissa 100 metrin perhosuinnin, jossa hän ui välierissä Yhdysvaltain-ennätyksen 55,78 ja paransi sitä loppukilpailussa aikaan 55,66. Tokion olympialaisissa hän sijoittui 100 metrin perhosuinnin loppukilpailussa neljänneksi ajalla 55,73 häviten australialaiselle Emma McKeonille 0,01 sekuntia ja kilpailun voittaneelle Kanadan Maggie Mac Neilille 0,14 sekuntia. Hän sai hopeaa naisten 4&nbsp;×&nbsp;100 metrin sekauintiviestissä ja sijoittui viidenneksi sekajoukkueiden vastaavassa viestissä. Joulukuussa 2021 Huske sai lyhyen radan MM-kilpailuissa Abu Dhabissa kultamitalin 4&nbsp;×&nbsp;50 metrin ja 4&nbsp;×&nbsp;100 metrin vapaauintiviesteissä mutta pääsi uimaan vain alkuerissä. Hän saavutti hopeaa 4&nbsp;×&nbsp;200 metrin vapaauintiviestissä, jonka loppukilpailussa hän ui avausosuuden. Henkilökohtaisilla matkoilla hän sijoittui neljänneksi 50 metrin ja 100 metrin perhosuinnissa sekä kuudenneksi 100 metrin vapaauinnissa.

Pitkän radan MM-kilpailuissa 2022 Budapestissa Huske voitti kolme kultaa ja sai kolme pronssimitalia. Hän voitti kultaa 100 metrin perhosuinnissa ajalla 55,64. Kaksi muuta voittoa tulivat naisten ja sekajoukkueiden 4&nbsp;×&nbsp;100 metrin sekauintiviesteistä. Hän saavutti pronssia 100 metrin vapaauinnissa sekä naisten ja sekajoukkueiden 4&nbsp;×&nbsp;100 metrin vapaauintiviesteissä. Hän ui 50 metrin perhosuinnin välierissä Yhdysvaltain-ennätyksen 25,38 mutta jäi loppukilpailussa kuudenneksi ajalla 25,45. Hän sijoittui kuudenneksi myös 50 metrin vapaauinnissa. Joulukuussa 2022 lyhyen radan MM-kilpailuissa Melbournessa Huske voitti neljä kultaa ja saavutti kolme hopeaa. Ilman mitalia hän jäi vain 100 metrin vapaauinnissa, jossa hän sijoittui viidenneksi.

Pitkän radan MM-kilpailuissa 2023 Fukuokassa Huske voitti kultamitalin naisten 4&nbsp;×&nbsp;100 metrin sekauintiviestissä, jossa hän ui vain alkuerässä. Hän sai hopean naisten 4&nbsp;×&nbsp;100 metrin vapaauintiviestissä, jossa hän myös oli vain alkueräuimari, sekä pronssia 100 metrin perhosuinnissa ja sekajoukkueiden 4&nbsp;×&nbsp;100 metrin sekauintiviestissä. Hän sijoittui viidenneksi 50 metrin perhosuinnissa.

Pariisin olympialaisissa 2024 Huske voitti kultaa 100 metrin perhosuinnissa ajalla 55,59, jolla hän oli 0,04 sekuntia Gretchen Walshia nopeampi sekä naisten ja sekajoukkueiden 4&nbsp;×&nbsp;100 metrin sekauintiviesteissä, joissa kummassakin hän ui ankkuriosuuden. Hän ui kolmannen osuuden naisten 4&nbsp;×&nbsp;100 metrin vapaauintiviestissä, jossa Yhdysvallat saavutti hopeaa. Singaporen pitkän radan MM-kilpailuissa 2025 hän voitti maailmanmestaruuden naisten 4&nbsp;×&nbsp;100 metrin sekauintiviestissä ja sekajoukkueiden 4&nbsp;×&nbsp;100 metrin vapaauintiviestissä, sai jälleen hopeaa naisten 4&nbsp;×&nbsp;100 metrin vapaauintiviestissä ja lisäksi pronssia 100 metrin vapaauinnissa. 50 metrin vapaauinnissa hän sijoittui kuudenneksi.

Husken äiti on alun perin kiinalainen. Hän työskenteli Kiinassa arkkitehtinä ja muutti Yhdysvaltoihin vuonna 1991.

## Lähteet